รัฐบาลไทย-ข่าวทำเนียบรัฐบาล-“รองนายกฯสมศักดิ์” เรียกประชุมจังหวัดสุโขทัย ติดตามโครงการแก้ปัญหาน้ำ เตรียมเสนอ”นายกฯเศรษฐา”ลงพื้นที่สุโขทัย 27 พ.ย.นี้
วันอาทิตย์ที่ 15 ตุลาคม 2566
15/10/2566
“รองนายกฯสมศักดิ์” เรียกประชุมจังหวัดสุโขทัย ติดตามโครงการแก้ปัญหาน้ํา เตรียมเสนอ”นายกฯเศรษฐา”ลงพื้นที่สุโขทัย 27 พ.ย.นี้
“รองนายกฯสมศักดิ์” เรียกประชุมจังหวัดสุโขทัย ติดตามโครงการแก้ปัญหาน้ํา เตรียมเสนอ”นายกฯเศรษฐา”ลงพื้นที่สุโขทัย 27 พ.ย.นี้ สั่งตั้งคณะกรรมการติดตามโครงการ มอบผู้ว่าฯนั่งหัวโต๊ะ รายงานคืบหน้าทุก 15 วัน หวังแก้น้ําถาวร
วันที่ 15 ตุลาคม 2566 นายสมศักดิ์ เทพสุทิน รองนายกรัฐมนตรี เป็นประธานการประชุมติดตามโครงการแก้ปัญหาเรื่องน้ําในพื้นที่จังหวัดสุโขทัย โดยมี นายสุชาติ ทีคะสุข ผู้ว่าราชการจังหวัดสุโขทัย นายมนู พุกประเสริฐ นายก อบจ.สุโขทัย นางพรรณสิริ กุลนาถศิริ สส.สุโขทัย นายชูศักดิ์ คีรีมาศทอง สส.สุโขทัย น.ส.ประภาพร ทองปากน้ํา สส.สุโขทัย นายจักรวาล ชัยวิรัตน์นุกูล สส.สุโขทัย สํานักงานทรัพยากรน้ําแห่งชาติ กรมชลประทาน และหน่วยงานที่เกี่ยวข้อง เข้าร่วม ที่ศาลากลางจังหวัดสุโขทัย
โดยนายสมศักดิ์ กล่าวว่า การแก้ปัญหาน้ําในจังหวัดสุโขทัย ถือเป็นโอกาสดี ที่ตนดํารงตําแหน่งรองนายกรัฐมนตรี กํากับดูแลคณะกรรมการทรัพยากรน้ําแห่งชาติ หรือ กนช. รวมถึงได้ดูแลกระทรวงคมนาคม ที่จะเชื่อมโยงในเรื่องถนน และสะพาน ซึ่งสามารถช่วยแก้ปัญหาน้ําในจังหวัดได้ ดังนั้น ตนจึงขอฝากให้ทุกภาคส่วนในจังหวัด เร่งช่วยกันแก้ปัญหาเรื่องน้ําอย่างเต็มที่ รวมถึงเป็นโอกาสดี ที่ท่านเศรษฐา ทวีสิน นายกรัฐมนตรี จะเดินทางมาเป็นประธานงานลอยกระทงพระราชทาน ที่จังหวัดสุโขทัย ในวันที่ 27 พ.ย.นี้ ตนจึงอยากให้ทุกภาคส่วนเร่งติดตามโครงการแก้ปัญหาน้ํา เพื่อเตรียมเสนอท่านนายกรัฐมนตรี
“ท่านนายกฯให้ความสําคัญกับการแก้ปัญหาเรื่องน้ําเป็นอย่างมาก ผมเลยขอให้ทางจังหวัดสุโขทัย มาร่วมประชุมกันในวันนี้ เพื่อติดตามโครงการต่างๆว่า เดินหน้าไปถึงไหนแล้ว โดยเฉพาะการสร้างฝายแกนดินซีเมนต์ ประตูระบายน้ํา ธนาคารน้ําใต้ดิน เพื่อแก้ปัญหาน้ําท่วม และน้ําแล้ง ผมขอให้ทุกภาคส่วนช่วยกันเร่งรัด เพราะการของบประมาณ ต้องใช้เวลา เพราะมีขั้นตอนจํานวนมาก ดังนั้น รอช้าไม่ได้ ผมจึงขอให้มีการตั้งคณะกรรมการติดตามโครงการแก้ปัญหาน้ําในจังหวัดสุโขทัย โดยมอบหมายให้ ผู้ว่าฯเป็นประธาน นายก อบจ.สุโขทัย เป็นรองประธาน พร้อมให้ทุกภาคส่วน เป็นกรรมการ เพื่อให้มีความคืบหน้าในแต่ละโครงการ ซึ่งให้รายงานความคืบหน้าทุก 15 วัน และต้องมีความชัดเจนทุกโครงการ ก่อนที่ท่านนายกฯจะลงพื้นที่จังหวัดสุโขทัย” รองนายกรัฐมนตรี กล่าว
นายสมศักดิ์ กล่าวอีกว่า เรื่องการทําฝายแกนดินซีเมนต์ ตนก็ขอให้ทุกภาคส่วนช่วยกันสํารวจว่า จุดใดควรจะสร้างบ้าง โดยขอให้กรมส่งเสริมการปกครองท้องถิ่น รับเป็นเจ้าภาพ ซึ่งเราต้องมีการวางแผนให้ดี เพราะขณะนี้ มีการตั้งงบประมาณ 2,000 ล้านบาท ที่จะทําทั่วประเทศ ตนจึงขอให้จังหวัดสุโขทัย เสนอจุดที่ต้องการทําฝายด้วย เช่นเดียวกัน ธนาคารน้ําใต้ดิน ที่ขณะนี้ ให้จังหวัดชัยนาท นําร่อง แต่ตนมองว่า จังหวัดสุโขทัย ก็สามารถทําได้ จึงขอให้ อบจ.สุโขทัย สํารวจว่าตรงไหนสามารถทําได้ ก็จะได้เสนอทํานําร่อง 2 จังหวัด ชัยนาท-สุโขทัย ขณะเดียวกัน โครงการปรับปรุงคลองชักน้ําแม่น้ํายมฝั่งขวา ที่ดําเนินการออกแบบเรียบร้อยแล้ว เตรียมเสนอเข้า กนช.วันที่ 26 ต.ค.นี้ ตนก็อยากให้ตําบลที่ได้รับผลกระทบ ช่วยชี้แจงกับประชาชนว่า ถ้าดําเนินโครงการแล้ว น้ําจะไม่เข้าท่วมตัวเมือง โดยโครงการนี้ มีความคืบหน้าแล้ว 4 ระดับ จาก 6 ระดับ ในการของบประมาณ ซึ่งคาดว่า จะได้งบประมาณในปีงบประมาณ 2568
นอกจากนี้ ภายหลังการประชุม นายสมศักดิ์ ได้ลงพื้นที่ประตูระบายน้ําคลองหกบาท ตําบลป่ากุมเกาะ อําเภอสวรรคโลก จังหวัดสุโขทัย เพื่อสํารวจความเสียหายหลังจากเปิดใช้ระบายน้ํา ไม่ให้เข้าท่วมตัวเมืองสุโขทัย เมื่อ 2 สัปดาห์ที่ผ่านมา
โดยนายสมศักดิ์ กล่าวว่า ปัจจุบันประตูระบายน้ําคลองหกบาท ยังไม่แล้วเสร็จ แต่ด้วยสถานการณ์น้ําท่วมจังหวัดสุโขทัย จึงจําเป็นต้องใช้ระบายน้ํา เพื่อไม่ให้เข้าท่วมพื้นที่เศรษฐกิจของจังหวัด ซึ่งถ้าแล้วเสร็จ บริเวณนี้ จะสามารถระบายน้ําได้ 300 ลูกบาศก์เมตรต่อวินาที แต่ในช่วงเหตุน้ําท่วม ได้มีการปล่อยน้ําเกิน 300 ลูกบาศก์เมตรต่อวินาที จึงทําให้กัดเซาะดิน มีความเสียหายเล็กน้อย โดยโครงการนี้ ถือว่ามีประโยชน์ ถึงแม้ยังไม่เสร็จเรียบร้อย แต่ก็สามารถช่วยให้น้ําไม่เข้าท่วมตัวเมือง ซึ่งจุดระบายน้ํานี้ ห่างจากต้นน้ํา คือ โครงการประตูระบายน้ําแม่น้ํายม (บ้านหาดสะพานจันทร์) อําเภอสวรรคโลก จังหวัดสุโขทัย เพียง 6 กิโลเมตร ทําให้ขณะนี้ มีโครงการช่วยระบายน้ําจากบ้านหาดสะพานจันทร์ ที่รองรับน้ําได้ 1,200 ลูกบาศก์เมตรต่อวินาที มาลงคลองหกบาทอีก 1 เส้น เพื่อให้ระบายน้ําได้รวดเร็วมากยิ่งขึ้น
นายสมศักดิ์ กล่าวอีกว่า ตนได้มีโอกาสลงพื้นที่สํารวจจุดตัดเส้นน้ําใหม่ จากบ้านหาดสะพานจันทร์ มาลงคลองหกบาท เพื่อแบ่งน้ําให้มีการระบายได้เร็วขี้น ซึ่งจะมีการตัดเส้นน้ําใหม่ เป็นระยะทางกว่า 500 เมตร จะทําให้มีทางระบายน้ําเพิ่มมากขึ้น ซึ่งจะช่วยไม่ให้น้ําเข้าท่วมตัวเมืองสุโขทัย เพราะเดิมที น้ําลงมาคลองหกบาทได้ส่วนหนึ่ง แต่ยังไม่เพียงพอ จึงต้องเปิดทางน้ําใหม่ ขณะเดียวกัน ตนยังได้ลงพื้นที่ ประตูระบายน้ําแม่น้ํายม หลังเมื่อ 2 สัปดาห์ก่อน มีน้ําล้นตลิ่ง แต่วันนี้พบว่า น้ําลดลงไปอย่างรวดเร็ว ส่งผลให้ตลิ่งพังเสียหาย บ้านเรือนประชาชนชํารุด โดยท่านเศรษฐา ทวีสิน นายกรัฐมนตรี ก็ได้เน้นย้ําให้แก้ปัญหาแบบถาวร เพื่อลดผลกระทบกับประชาชนให้ได้มากที่สุด นอกจากนี้ ตนยังได้ลงพื้นที่ คลองละมุง อําเภอพิชัย จังหวัดอุตรดิตถ์ เพื่อสํารวจดูสภาพการขยายคลองธรรมชาติ ที่ถูกปรับให้มีการระบายน้ําจากคลองหกบาท ไหลลงสู่แม่น้ําน่าน ได้เร็วขึ้น จากเดิมต้องใช้ระยะทางกว่า 5 กิโลเมตร แต่เมื่อมีการขยายคลองนี้ ทําให้จุดนี้ใช้ระยะทางเพียง 1 กิโลเมตร ก็สามารถระบายน้ําลงสู่แม่น้ําน่านได้แล้ว
/////////